Coke sê minder suiker in koeldrank gaan nié oor belasting | Maroela Media
Foto ter illustrasie. (Foto: The Coca-Cola Company via AP)
Coca-Cola Suid-Afrika het gesê hy het nie besluit om met sowat 'n kwart van die suiker in sy koeldrank weg te doen weens belastingheffing op dié produkte nie, maar eerder op grond van gesondheidsredes.
Die maatskappy het besluit om suiker in sy drankies van 2016 te verminder, wat strook met die tydperk waarin die plaaslike regering aangekondig het dat hy beoog om drankies wat met suiker versoet word te belas.
Volgens Julie Cunningham van FTI Consulting, wat mediaskakeling vir Coca-Cola doen, is die vermindering van suiker in drankies deel van 'n wêreldwye strategie wat gedryf word deur die behoefte en voorkeur van sy kliënte om 'n groter keuse gebied te word. Daarom wil Coca-Cola suikervrye opsies oor 'n wye reeks kategorieë vir sy klante beskikbaar stel.
Die voormalige minister van finansies Pravin Gordhan het in 2016 tydens die begrotingsrede gesê die nasionale tesourie beoog om drankies wat met suiker versoet word te belas om uitermatige suikerinname te beperk.
Maroela Media het vroeër berig Camilla Osborne, hoof van kommunikasie by Coca-Cola in suidelike en oostelike Afrika, het gesê die maatskappy in Suid-Afrika het oor 'n tydperk van twee jaar die gemiddelde suikerinhoud in sy drankies met 26% verminder, heelwat meer as die 15% waartoe die bedryf hom bewillig het.
Die heffings vir gesondheidsbevordering is op 1 April verlede jaar ingestel en behels 'n belasting van 2,1 sent per gram suiker op alle versoete drankies. Die basiese vrystelling geld dat die eerste 4 g suiker per 100 ml koeldrank belastingvry is as aansporing vir vervaardigers om die suikerinhoud in drankies te verminder.
Oor die afgelope paar jaar het 'n aantal lande, waaronder Mexiko, die Verenigde Koninkryk, Ierland, Portugal, Frankryk, Saoedi-Arabië, die Verenigde Arabiese Emirate asook sommige Amerikaanse state, drankies wat met suiker versoet word, belas.
"Ons erken dat te veel suiker nie goed is vir enigiemand nie en ondersteun die huidige aanbeveling deur verskeie toonaangewende gesondheidsowerhede, waaronder die Wêreldgesondheidsorganisasie (WGO), dat mense hul inname van toegevoegde suiker moet beperk tot nie meer as 10% van hul totale energie- of kalorieverbruik nie," het Osborne gesê.
Die maatskappy sê hy het 'n reeks suikervrye drankies en laekalorie-opsies bekend gestel. Om selfs meer gesondheidsbewus te wees, bied Coca-Cola ook verskillende groottes koeldranke aan om porsiebeheer toe te pas. "Ons bied ook beter pryse vir suikervrye drankies in Suid-Afrika aan," het Osborne bygevoeg.
Daar is baie suikervrye koeldranke, hoekom het coke nou ook suiker verminder, daar is mos diet coke, suikervry en vele meer, Maar tog die prys is die hoogte in. Ek sal nie laat iemand vir my se Moenie coke drink nie, dis nie goed vir jou gesondheid nie. Ha, die plakkerskampme se rook is ook nie goed vir my nie.
Los my maar met my coke, sigaret, dis eintlik al slegte gewoontetjies wat ek het. lol
Ek het n groter kans om aan Crime dood te gaan as my gesondheid.
Dan moet jy geen geprosesseerde kos ook nie eet nie
Stem ek 100% saam met Emily daar is mos suiker vrye koeldrank dis mos elkeen se eie reg om te kies wat hy wil drink. Nee wat sal maar by Pepsi hou hello Pepsi koebaai Coke dit proe in elk geval nie soos dit jare terug geproe het nie
Almal wat koeldranke vervaardig met suiker in het die suiker inhoud verminder die oomblik toe die regering die suiker belasting ingestel het met die verskoning dat SAners te vet is. Bull. Gaan oor meer geld maak vir die regering en die koeldrank vervaardegers verminder hul ekstra uitgawes nou met minder suiker. Die regering en maatskappye moet ophou bull praat om ons n rat voor die oe te draai.
Ek was eens op n tyd vreeslik lief daarvoor om coke te drink tot en met ek in n megrain leier ontaard het en van daaraf mag ek glad nie coke drink nie weens die " cafine" wat dit bevat en ek mis my coke seker omdat dit so ongesond en lekker is. Kyk na van die mense in die parlement ek wonder of hulle ook suiker belasting betaal?